Turkulainen ravintola esitti toiveen, että äidit siirtyisivät imettämisen ajaksi vauvansa kanssa erilliseen imetyspaikkaan.

Julkisella paikalla imettäminen herättää aina paljon ajatuksia, myös muissa kuin imettävissä äideissä.

Monet muistavat esimerkiksi edesmenneen stylistin Teri Niitin vajaan parin vuoden takaisen somepäivityksen, jossa hän jakoi kuvan lentokoneessa imettävästä äidistä ihmetellen, miksei äiti voinut peittää toimintaansa huivilla.

Päivitys sai tuolloin somekansan raivoihinsa, minkä jälkeen Niitti pyysi anteeksi mielensä pahoittaneilta.

Nyt imetys on noussut jälleen puheenaiheeksi sosiaalisessa mediassa, kun turkulainen Ravintola Aune julkaisi tänään Facebook-sivuillaan päivityksen, jossa he pyytävät imettäviä äitejä siirtymään imetyksen ajaksi ravintolan wc-tiloihin tehtyyn imetyspaikkaan.

”Olemme saaneet viime päivinä kysymyksiä liittyen imettämiseen ravintolassamme. Aune on ravintolana vielä uusi, mutta olemme toimineet ravintola-alalla pitkään. Vuosien saatossa olemme saaneet lukea ja kuulla lukuisia palautteita koskien imettämistä ravintolassa. Vaikka kyseessä on maailman luonnollisin asia, palautteissa on yleensä kerrottu, etteivät ihmiset haluaisi nähdä imettämistä ruokaillessaan. Iso osa kanssaruokailijoista tuntee olonsa tällöin kiusaantuneeksi”, ravintola kirjoittaa.

Kirjoituksessa sanotaan, ettei aihe ole helppo, eikä ravintola halua pahoittaa kenenkään mieltä.

”Rakastamme lapsia ja arvostamme suuresti äitejä, mutta ravintoloitsijoina koemme, että meidän on pitänyt löytää kompromissi, jonka avulla kukaan ei tuntisi meillä ruokaillessaan oloaan epämukavaksi tai häkeltyneeksi. Tästä syystä olemme rakentaneet erikseen imetyspaikan äideille WC:n yhteyteen. Siististä ja tilavasta huoneesta löytyy imetyspaikka käsinojallisella tuolilla, jossa vauvan ruokinta sujuu viihtyisästi.”

Ravintola kertoo ymmärtävänsä, ettei asia miellytä kaikkia, mutta vakuuttaa, että imetystilana toimiva wc on tavallista askeleen parempi.

”Tilanne ei toki ole ideaali, mutta tämän ratkaisun olemme kuitenkin kokeneet meidän ravintolaympäristömme kannalta järkevimmäksi.”

Ravintola muistuttaa olevansa gastropub

Muutama tunti päivityksen jälkeen se oli kuitenkin saanut lukuisia vihaisia kommentteja, myös ihmisiltä, jotka eivät ole ravintolassa koskaan käyneetkään.

Ravintola Aunen omistaja Janne Laaksonen on tästä harmissaan. Hänen mielestään on surullista, että ihmiset esimerkiksi Mikkelistä ja Rovaniemeltä kommentoivat toimintaa turkulaisessa ravintolassa, jossa eivät ole koskaan vierailleet, eivätkä luultavasti vierailisikaan.

– Ja täytyy muistaa, että me olemme baari, pubi, emmekä erityisesti lapsille suunnattu ruokaravintola. Meillä ei ole edes syöttötuoleja, joten pienten lasten on ylipäätään hieman hankala syödä meillä.

Laaksosen mukaan imetys oli aiemmin sallittu ravintolan puolella, mutta asiakkaiden esittämän palautteen seurauksena sitä varten rakennettiin oma tilansa paikan inva-wc:hen.

– Imetyspaikkamme on hyvin siisti ja erityisen viihtyisä. Siellä on paljon tarvikkeita, kuten vanulappuja, pumpulipuikkoja, käsirasvaa, hiuslakkaa, pinnejä, hakaneuloja, laastareita ja tamponeja. Kaikkia näitä asiakkaat saavat käyttää vapaasti. Lisäksi tietysti se nojatuoli itse imettämistä varten.

Laaksosen mukaan heidän imetyspaikkansa ei olekaan sellainen wc, johon ihmiset ovat tottuneet. Eikä sitä pitäisi siksi tuomita ennen kuin sen on nähnyt.

Imetystä varten varattu tuoli.­

Imetyspaikka sijaitsee ravintolan inva-wc:ssä.­